## Odluka Ustavnog suda Republike Hrvatske broj:U-IIIA-1916/2005 od 16. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-1916/2005 od 16. svibnja 2007.

# USTAVNI SUD REPUBLIKE HRVATSKE

**1806**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio Š. G. iz V., kojeg zastupa T.
V., odvjetnik u S., na sjednici održanoj 16. svibnja 2007. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Splitu dužan je donijeti odluku u predmetu koji se vodi pred
tim sudom pod poslovnim brojem: I P-1528/97, u najkraćem mogućem roku, ali ne
duljem od deset (10) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe Š. G. iz V.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 9.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 29. travnja 2005. godine
ustavnu tužbu radi duljine parničnog postupka, koji se vodi pred Općinskim sudom
u Splitu pod brojem: I P-1528/97, smatrajući da mu je povrijeđeno ustavno pravo
na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Splitu te uvida u presliku spisa Općinskog suda u Splitu broj: I P-1528/97,
utvrdio pravno relevantne činjenice za odlučivanje o povredi ustavnog prava
podnositelja, zajamčenog člankom 29. stavkom 1. Ustava.
Podnositelj je 29. listopada 1997. godine podnio tužbu Općinskom sudu u Splitu
protiv tuženog V. G., radi utvrđenja i diobe suvlasničke zajednice nekretnina.
Istovremeno je predložio određivanje privremene mjere.
Do 5. studenoga 1997. godine nije održano nijedno ročište.
Nakon 5. studenoga 1997. godine, podneskom od 18. studenoga 1997. godine tuženi
je dao odgovor na tužbu i postavio protutužbeni zahtjev.
Na ročištu 5. prosinca 1997. godine dopušteno je postavljanje protutužbenog
zahtjeva te je riješeno pribaviti spis suda broj: IR-189/95.
Na ročištu 16. prosinca 1998. godine ponovno je riješeno pribaviti spis suda
broj: IR-189/95. Sud je vratio punomoćniku podnositelja i podnositelju
dokumentaciju predanu u spis na ročištu i pozvao ih da tu dokumentaciju u roku
od 15 dana dostave u dovoljnom broju primjerka za sud i tuženog-protutužitelja.
Podneskom od 28. rujna 1999. godine punomoćnik podnositelja je udovoljio
traženju suda.
Na ročištu 6. listopada 1999. godine saslušano je dvoje svjedoka.
Na ročištu 6. lipnja 2001. godine saslušane su stranke.
Podneskom od 9. kolovoza 2001. godine punomoćnik podnositelja je predložio
nagodbu.
Zatim su održana ročišta 16. siječnja 2002. godine, 19. lipnja 2002. godine,
kada je punomoćnik tuženog-protutužitelja istaknuo da ne prihvaća ponuđenu
nagodbu, 5. rujna 2002. godine, 16. listopada 2002. godine, kada je saslušano
troje svjedoka, 19. veljače 2004. godine i 7. listopada 2004. godine.
Ročište zakazano za 14. prosinca 2004. godine odgođeno je za 21. siječnja 2005.
godine zbog službene spriječenosti suca.
Ročište zakazano za 21. siječnja 2005. godine nije održano zbog spriječenosti
suca.
Ročišta su održana 20. rujna 2006. godine, 6. prosinca 2006. godine i 15.
veljače 2007. godine.
Ročište je održano 9. svibnja 2007. godine, a sljedeće je zakazano za 13. rujna
2007.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Splitu podnijeta 29. listopada 1997. godine.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak,
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 29. travnja 2005. godine, a do tog dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno sedam (7) godina i šest (6) mjeseci, a od dana
stupanja na snagu Konvencije do dana podnošenja ustavne tužbe postupak je trajao
sedam (7) godina, pet (5) mjeseci i dvadeset četiri (24) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju cijelo vrijeme vodio pred Općinskim
sudom u Splitu, koji je bio neaktivan od 5. prosinca 1997. do 16. prosinca 1998.
godine (jedna godina i jedanaest dana), od 6. listopada 1999. do 6. lipnja 2001.
godine (jedna godina i osam mjeseci) i od 7. listopada 2004. godine do
podnošenja ustavne tužbe 29. travnja 2005. godine te nadalje sve do 20. rujna
2006. godine.
U konkretnom slučaju dugotrajnost postupka posljedica je neaktivnosti i
neučinkovitog postupanja Općinskog suda u Splitu, koji do sada nije nijednom
meritorno odlučio o tužbenom zahtjevu, iako se postupak pred njim od podnošenja
tužbe do sada vodi više od devet godina.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, doprinio je
duljini postupka time što njegov punomoćnik nije u danom roku od 15 dana
postupio po raspravnom rješenju suda od 16. prosinca 1998. godine, nego je tek
podneskom od 28. rujna 1999. godine udovoljio traženju suda. Međutim, time se ne
može opravdati ukupna duljina postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o
osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim sudom u trajanju od sedam godina, pet mjeseci i dvadeset četiri
dana, te da je još u tijeku. Imajući u vidu ukupno trajanje postupka,
neaktivnosti i neučinkovito postupanje Općinskog suda u Splitu, te posebno
okolnost da do sada nije nijednom meritorno odlučeno o tužbenom zahtjevu,
Ustavni sud ocjenjuje da je povrijeđeno ustavno pravo podnositelja da zakonom
ustanovljeni neovisni i nepristrani sud u razumnom roku odluči o njegovim
pravima i obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj. U ovom slučaju pri određivanju naknade podnositelju uzet je u obzir i
njegov doprinos duljini trajanja postupka.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke u roku osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-1916/2005
Zagreb, 16. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 55/2007-1806
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)